13/10/2020 | Administración LocalMunicipal
Carballo
Aprobación definitiva do Plan parcial do sector de solo urbanizable delimitado SUR-D/S-T3/AR S-T3 do PXOM (A Revolta). Publicación da normativa

Aprobación definitiva do Plan parcial do sector de solo urbanizable delimitado SUR-D/S-T3/AR S-T3 do PXOM (A Revolta). Publicación da normativa. O Plan parcial do sector de solo urbanizable delimitado SUR-D/S-T3/AR S-T3 (A Revolta) do Plan xeral de ordenación municipal de Carballo foi aprobado definitivamente por acordo do Pleno municipal, en sesión ordinaria que tivo lugar o 29 de xuño de 2020. Este foi publicado no Diario Oficial de Galicia núm.166, do 18 de agosto de 2020. Por resolución da directora xeral de Ordenación do Territorio e Urbanismo do 30 de setembro de 2020, procedeuse á inscrición do plan parcial do sector urbanizable delimitado SUR-D/S-T3/AR S-T3 (A Revolta) do Plan xeral de ordenación municipal do Concello de Carballo no Rexistro de Planeamento Urbanístico de Galicia, no Libro I, Tomo IV, folla rexistral 47, co número RPG 00058/2020, segundo o disposto nos artigos 88 da Lei 2/2016, do 10 de febreiro, do solo de Galicia e 208 e seguintes do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia. De conformidade co disposto polos artigos 82 e 88.4 da Lei 2/2016, do 10 de febreiro, do solo de Galicia e 70 da Lei 7/1985, do 2 de abril, reguladora das bases de réxime local, publícase a normativa que desenvolve o plan parcial do sector de solo urbanizable delimitado SUR-D/S-T3/AR S-T3 (A Revolta) do Plan xeral de ordenación municipal de Carballo, aos efectos de aplicación e coñecemento xeral. NORMATIVA PARA O DESENVOLVEMENTO DO PLAN PARCIAL S-T3 (A REVOLTA) NORMATIVA.–ORDENANZAS REGULADORAS CAPÍTULO 1.–DISPOSICIÓNS XERAIS Art.1.1.–Xeneralidades. A presente normativa ten por obxecto establecer a regulamentación de usos dos terreos e da edificación pública e privada no ámbito do plan parcial do sector de solo urbanizable delimitado S-T3 do PXOM de Carballo. Todo isto de acordo coas determinacións que se establecen na Lei 2/2016, do 10 de febreiro, do solo de Galicia (LSG) e no Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia (RLSG). Art.1.2.–Natureza, ámbito e vixencia.1. O presente plan parcial establece a ordenación pormenorizada do sector de solo urbanizable delimitado S-T3 do PXOM de Carballo.2. A eficacia do acto de aprobación definitiva e a entrada en vigor do plan parcial aprobado quedan condicionados á súa publicación, de conformidade co establecido na LSG e RLSG, a inscrición no Rexistro de Planeamento Urbanístico de Galicia e ao que dispoña para tal efecto a lexislación vixente en materia de réxime local. O acordo de aprobación definitiva notificaráselle individualizadamente a tódalas persoas titulares catastrais dos terreos afectados de acordo co establecido na LSG.3. A presente normativa será de aplicación obrigatoria para a redacción dos proxectos de urbanización, proxectos de equidistribución, proxectos de edificación que se leven a cabo dentro do sector, así como de aqueles estudos de detalle ou proxectos de parcelación que se pretendan realizar. Tamén serán de obrigado cumprimento as condicións establecidas na lexislación sobre accesibilidade e supresión de barreiras arquitectónicas e todo o resto da lexislación sectorial que resulte de aplicación. Art.1.3.–Relación co PXOM de Carballo. En tódolos aspectos que non se determinan nas presentes ordenanzas reguladoras axustarase ao disposto na normativa do PXOM de Carballo, no Plan Básico Autonómico aprobado por Decreto 83/2018, do 26 de xullo e no anexo I do RLSG. Art.1.4.–Alcance normativo dos documentos.1. O alcance do presente plan parcial ven derivado do contido normativo dos documentos que o compoñen: ordenanzas reguladoras, estudo económico, plan de etapas e planos de ordenación que terán carácter obrigatorio.2. Os planos a escala que se inclúen na documentación do plan parcial terán carácter de cartografía oficial e o seu uso será obrigatorio para reflexar o emprazamento e determinacións de calquera actuación ou petición de licenza urbanística no ámbito do plan parcial. Art.1.5.–Modificacións. A modificación de calquera dos elementos do plan parcial axustarase ao disposto nos artigos 83 da LSG e 200 do RLSG. Art.1.6.–Desenvolvemento obrigatorio. Para a execución do plan parcial redactaranse obrigatoriamente os correspondentes proxectos de urbanización e instrumento de equidistribución de acordo co establecido nas presentes ordenanzas, na lexislación urbanística e na lexislación sectorial que resulte de aplicación. Art.1.7.–Estudos de detalle. No desenvolvemento do presente plan parcial poderán redactarse estudos de detalle cos obxectivos que se establecen no artigo 79 da LSG e 192 do RLSG. Art.1.8.–Proxectos de urbanización.1. Os proxectos de urbanización axustaranse ao disposto no artigo 96 da LSG e nos artigos 223 e 224 do RLSG.2. O contido e documentación mínima que deberán conter os proxectos de urbanización será o disposto no artigo 225 do RLSG.3. O procedimento de aprobación é o establecido no artigo 226 do RLSG. Art.1.9.–Sistema de actuación.1. O sistema de actuación que se determina para a execución do presente plan parcial está fixado desde o presente planeamento de desenvolvemento que contén a ordenación detallada do solo urbanizable e queda fixado no SISTEMA DE CONCERTO.2. Non obstante o anterior, este sistema poderá ser substituído por algún dos sistemas de actuación directos de acordo co disposto nos artigos 128 da LSG e 313 do RLSG. Art.1.10. Instrumento de equidistribución.1. Unha vez aprobado definitivamente o plan parcial, o instrumento de equidistribución será formulado polo propietario ou propietarios.2. O instrumento de equidistribución será aprobado segundo o procedemento establecido nos artigos 265 a 273 do RLSG. Art.1.11.–Definicións. A definición dos términos utilizados nas presentes ordenanzas que non se establezan de forma específica, resolverase segundo o disposto no ANEXO I do RLSG. CAPÍTULO 2.–NORMAS XERAIS DE URBANIZACIÓN Art.2.1. Aspectos xerais.1. A execución das obras de urbanización, infraestruturas e servizos xerais realizaranse de acordo coas características que se establecen no apartado 7 da parte xustificativa da memoria do presente plan parcial, no TÍTULO I da normativa do PXOM, nas ordenanzas municipais e na normativa técnica e sectorial de aplicación no momento de redactar o proxecto ou proxectos de urbanización.2. Se existiran contradicións entre a memoria do plan parcial e/ou a normativa do PXOM coa normativa técnica de obrigado cumprimento, aplicarase o que resulte desta última.3. No proxecto de urbanización estableceranse tódalas determinacións e condicións de cálculo en canto ao abastecemento de auga e saneamento. Recoméndase para o dimensionado das redes o seguimento das Instrucións Técnicas para Obras Hidráulicas e Galicia (ITHOGH). 4. Condiciónase a recepción das obras de urbanización e posta en funcionamento do sector á posta en servizo definitiva da glorieta a executar polo Concello. Art.2.2.–Perspectiva de xénero nos espazos públicos. O proxecto de urbanización deberá ter en conta a perspectiva de xénero na urbanización dos espazos públicos establecendo medidas encamiñadas a dotar e transmitir seguridade aos usuarios e usuarias do ámbito evitando zonas nas que se poidan dar situacións de perigro polo seu deseño e morfoloxía e dotar dunha iluminación axeitada. CAPÍTULO 3.–NORMAS XERAIS DE EDIFICACIÓN E VOLUME Art.3.1.–Disposicións xerais e definicións.1. Será de aplicación o disposto nos TÍTULOS VI e VII da normativa do PXOM que non entre en contradición coa normativa urbanística, técnica e sectorial vixente.2. No caso de que existan contradicións entre as definicións que constan no TÍTULO VI da normativa do PXOM e as que figuran no ANEXO I do RLSG, prevalecerá o disposto neste último.3. As construcións deberán presentar todos os seus paramentos exteriores e cubertas totalmente rematadas.4. Establécese como cota de referencia para a medición de alturas, as rasantes dos viais públicos no fronte de contacto das fachadas situadas sobre a aliñación, e a rasante da plataforma de aparcamento para os volumes retranqueados respecto á aliñación. Art.3.2.–Fomento do aforro enerxético e hídrico.1. No deseño das edificacións terase en conta a normativa vixente en eficiencia enerxética.2. Na iluminación privada fomentarase o emprego da iluminación natural e o uso de sistemas de baixo consumo.3. No deseño dos edificios teranse en conta as medidas para o aforro hídrico: a) Instalación de aireadores na grifería. b) Os sistemas de descarga dos inodoros dotaranse de sistemas para deter a descarga ou disporán de distintos tipos de descarga. Art.3.3.–Perspectiva de xénero nos espazos privados. O proxecto edificatorio deberá ter en conta a perspectiva de xénero na urbanización dos espazos privados establecendo medidas encamiñadas a dotar e transmitir seguridade aos usuarios e usuarias do ámbito evitando zonas nas que se poidan dar situación de perigo polo seu deseño e morfoloxía, e dotar de iluminación axeitada. CAPÍTULO 4.–MEDIDAS DE INTEGRACIÓN PAISAXÍSTICA E NATURAL Art.4.1.–Medidas de integración paisaxística e ambiental. Seguindo as determinacións do Informe Ambiental Estratéxico e dos informes resultado das consultas urbanísticas tómanse unha serie de medidas de integración paisaxística e ambiental que se recollen no presente apartado e son incorporadas nas distintas ordenanzas: – Deberase realizar un tratamento ás medianeiras existentes no límite do sector de xeito que reduza o impacto visual das mesmas sobre o ámbito e o seu contorno. – A vexetación da ZV/EL-2 deberase realizar con especies arbóreas e arbustivas autóctonas, de diferentes portes, evitando as plantacións lineais e distribuíndo aquelas especies de maior porte nas zonas que teñan un maior impacto visual. – A edificación da mazá M1 deberá tener certa homoxeneidade e composición harmónica en canto á volumetría xeral, as alturas e a organización de fachadas e cubertas, sen prexuízo das necesidades derivadas do seu carácter especial. – Para o acabado das construcións evitaranse superficies metálicas susceptibles de xerar brillos. As cores a empregar seguirán a Guía de cor e materiais de Galicia, ou xustificarase no proxecto de maneira expresa o seu emprego. A carta a empregar será a recollida na GAP Chairas e Fosas occidentais (tomo IX). – Os elementos e rótulos publicitarios en canto ao seu emprazamento, tamaño e forma integraranse na volumetría xeral do edificio compatibilizando a harmonía do conxunto co carácter de reclamo destes elementos. Poderán dispoñerse na superficie de aparcamento elementos publicitarios fixos cunha altura máxima de 2m formando parte do proxecto de conxunto, non establecendo límites para a súa implantación no interior das edificaciones. Permítense xustificándoo no proxecto a implantación de elementos singulares compatibles coa imaxe corporativa dos titulares das actividades. – A iluminación pública farase a base de luminarias de baixo consumo, incorporando os criterios establecidos polo Comité Español de Iluminación que se recollen no apartado 7.2 do presente documento. – Na zona verde ZV/EL-1 manterase o arbolado existente en bo estado e darase un tratamento naturalizado con plantación de especies autóctonas. – Tódolos paramentos exteriores dos edificios, incluso os laterais e traseiros deberán tratarse como fachada, debendo ofrecer tanto una adecuada calidade formal e visual coma un mesmo nivel de acabado. – O tratamento de edificacións e peches na zona máis próxima ao solo rústico, último tramo da rúa Laranxeiras, realizarase con materiais propios da zona rural circundante. – Os proxectos de urbanización e edificatorios deberán xustificar como se incorporan, na medida do posible, as medidas preventivas, protectoras e correctoras para previr, minimizar e correxir os efectos negativos que potencialmente poden causar sobre o cambio climático as obras de urbanización e edificación recollidas no apartado 10 do DOCUMENTO AMBIENTAL ESTRATÉXICO que acompaña ao presente plan parcial. CAPÍTULO 5.–RÉXIME DE USOS DO SOLO E DA EDIFICACIÓN Art.5.1.–Condicións xerais relativas ás normas de usos.1. Cando nas disposicións relativas á regulación dos usos se faga referencia ás superficies de edificación e non se especifique a que tipo de superficie concreta se refiere, entenderase referida á superficie útil.2. Cando nun terreo ou edificación coincidan varios usos por ser compatibles entre sí, cada un deles deberá cumprir as condicións que lle correspondan por aplicación desta norma.3. As determinacións fixadas nestas normas son de aplicación tanto nas obras de nova planta, como nas de ampliación e reforma.4. Sen prexuízo do anterior, son de obrigado cumprimento cantas normativas sectoriais resulten de aplicación.5. A regulación dos usos establecidos en cada ordenanza zonal corresponderase co establecido no TÍTULO V da normativa do PXOM, sen prexuízo das necesarias adaptacións á normativa sectorial de aplicación que resulte en cada caso. Art.5.2.–Definición dos usos do solo.1. Considéranse as seguintes definicións relativas ao uso do solo, de acordo co establecido no artigo 208 do PXOM de Carballo, sen prexuízo das adaptacións realizadas en función do disposto no ANEXO I do RPLSG. a) Uso global: é o uso xeral ao que se destina un ámbito de planeamento, que non exclúe outros compatibles. b) Uso principal ou característico: é o uso preferente ao que se destina unha parcela, afecta a unha ordenanza. c) Usos permitidos: son os que se consideran compatibles e polo tanto aceptados co principal na ordenanza. d) Usos prohibidos: son os que quedan excluídos nas zonas sinaladas da ordenanza, por non considerarse axeitados.2. O uso global definido no PXOM de Carballo para este sector de solo urbanizable é o TERCIARIO, definindo como tipoloxia predominante o COMERCIAL-TERCIARIO, prohíbese de maneira explícita o uso residencial sendo usos compatibles o resto.3. O uso principal e os usos permitidos establécense en cada unha das ordenanzas zonais. O resto dos usos considéranse prohibidos. CAPÍTULO 6.–ZONIFICACIÓN E CUALIFICACIÓN DO SOLO Art.6.1.–Cualificación dos terreos do plan parcial. Por medio do presente plan parcial establécese a ordenación detallada dos terreos incluídos no sector de solo urbanizable SUR-D / S-T3 / AR S-T3 do PXOM de Carballo. Considéranse as seguintes zonas: 1. Zonas de dominio e uso público. a) Dotación local de espazos libres: ZV/EL-1 e ZV/EL-2. b) Sistema viario e aparcamentos.2. Zonas de uso terciario. a) Zona de uso terciario: M1, M2. b) Zona destinada a servizos técnicos ST-1. Art.6.2.–Sistemas xerais e dotacións de carácter local. Dentro da área de reparto inclúense os seguintes sistemas xerais e dotacións de carácter local: 1. Sistemas xerais incluídos ou adscritos. a) Non se dispoñen sistemas xerais incluídos nin adscritos.2. Dotacións de carácter local. a) Dotación local de espazos libres: ZV/EL-1 e ZV/EL-2. b) Viario. Formado polas zonas destinadas a viario rodado, peonil e zonas de aparcamento que se sinalan nos planos de ordenación. CAPÍTULO 7.–AFECCIÓNS DERIVADAS DA LEXISLACIÓN SECTORIAL Art.7.1.–Limitacións derivadas do ruido provocado polas estradas autonómicas. Para a execución de obras e instalacións no contorno das estradas autonómicas, establécese como requisito previo ao outorgamento das licenzas municipais a realización dos estudos necesarios para a determinación dos niveis sonoros que se esperan, así como para o establecemento das limitacións á edificabilidade ou da obligatoriedade de dispoñer dos medios de protección acústica necesarios, en caso de superarse os umbrais recomendados, segundo o establecido na normativa básica estatal en materia de ruido ou na correpondente normativa autonómica de desenvolvemento. Art.7.2.–Condicións xerais derivadas do informe de Augas de Galicia. Terase en conta o contido na lexislación sectorial vixente. Atenderase ao recollido no artigo 37 de PHGC en canto aos criterios para o deseño do drenaxe nas novas áreas que se urbanicen. CAPÍTULO 8.–NORMAS PARTICULARES DE CADA ZONA. ORDENANZAS ZONAIS SECCIÓN PRIMEIRA - ORDENANZA 1: ZONA TERCIARIA Art.8.1.–Ámbito de aplicación. Esta ordenanza é de aplicación na zona sinalada no plano de zonificación e usos pormenorizados O-03 como M1 e M2. Art.8.2.–Ordenanza zonal 1. ZONA TERCIARIA. A. XENERALIDADES 1. Tipoloxía edificatoria: edificación illada e acaroada.2. Altura máxima sobre rasante: 12 m. Sobre esta altura pódense dispoñer elementos dunha altura de ata 22 m por motivos de uso ou polo seu carácter representativo cun máximo dun 10% da superficie da mazá sen superar a edificabilidade máxima. A altura que sobresaia da rasante das fachadas situadas na aliñación non poderá ser superior ao retranqueo máis o ancho da vía e/ou espazos públicos aos que de frente. B. CONDICIÓNS DOS USOS 1. Uso característico: Terciario.2. Usos compatibles: – Industrial en categorías A e B. – Uso garaxe-aparcadoiro: categoría B, C, D e E. – Espectáculos e actividades recreativas. – Dotacional. Os usos compatibles poderán ocupar o 100% da edificación cumprindo as condicións do seu uso, e as condicións de ordenacion da presente ordenanza.3. Usos prohibidos: todos os demais. C. CONDICIÓNS DE ORDENACIÓN E EDIFICACIÓN 1. Parcela mínima edificable: aos efectos de parcelacións cada mazá de uso terciario terá a mesma consideración de parcela única co fin de viabilizar unha actuación unitaria e garantir a homoxeneidade edificatoria e harmonía na súa execución e funcionamento.2. Fronte mínimo de parcela á vía pública: non se establece.3. Rasantes: as fixadas para os espazos públicos nos planos do presente plan parcial.4. Cotas de referencia para medición de altura: as establecidas no artigo 3.1 da presente normativa.5. Tipoloxía: construcións destinadas a aloxar usos de tipo terciario. Incluído o comercial de tipo “industria escaparate”, adaptados ás actividades que nas mesmas se desenvolven.6. Ocupación máxima de parcela: 100%. 7. Edificabilidade: 0,94 m²/m² sobre parcela neta.8. Aliñacións: as aliñacións serán as indiciadas nos planos de ordenación. Dentro do perímetro das aliñacións, a fachada da edificación ou a envolvente exterior da mesma poderá retranquearse ata o interior da parcela en función do deseño arquitectónico, sen superar por isto os demais aspectos aplicables.9. Recuamentos: non se establecen recuamentos obrigatorios.10. Número máximo de prantas: non se establece baixo nin sobre rasante, debéndose respetar as alturas máximas. D. CONDICIÓNS SINGULARES 1. Cubertas: formación libre. As pendentes de cuberta non poderán superar os 40.º nin os 4 m de altura na cumbreira.2. Prazas de aparcamento: preveranse no interior da mazá M1 un mínimo de 210 prazas de aparcamento, establecendo unhas dimensións mínimas de 2,2m x 4,5m cunha separación mínima entre elas de 20 cm para facilitar a mobilidade das persoas.3. Zona de carga e descarga: disporanse no interior da mazá M1 de zonas de carga individuais ou comúns á zona terciaria. Deberase reservar como mínimo unha praza de 8x3m por cada 5000 m² de superficie neta de venta e a correspondente superficie para xestión de mercadorías.4. Poderanse construír prantas soto ou semisoto.5. Peches de parcela: terán unha altura máxima de 2 m medidos desde a rasante da vía á que den frente. O tratamento de peches na zona máis próxima ao solo rústico, último tramo da rúa Laranxeiras, realizarase con materiais propios da zona rural circundante.6. Corpos voados: autorízanse cornixas, voos, marquesiñas, etc. debendo sempre respetar unha altura mínima de 4 m sobre rasante. A súa máxima dimensión, sobre a vía pública será de 1,2 m medidos perpendicularmente á fachada.7. As zonas de parcela non ocupadas pola edificación deberán ter un tratamento axeitado.8. Determinacións de composición: – A edificación de uso comercial na mazá M1 deberá presentar unha unidade construtiva e funcional integrada coa zona de aparcamento favorecendo a mobilidade dos potenciais usuarios e a conexión entre a zona de carga e descarga, locais comerciais e aparcamento. – Tanto no edificio a construír na mazá M1 como M2 coidarase o deseño e materiais de fachada, así como a ordenación volumétrica, o tratamento da urbanización e o axardinamento do espazo exterior, que deberá quedar perfectamente reflexado e definido no proxecto técnico que se presente ante o Concello. – As cubertas planas non tratadas protexeranse visualmente desde os espazos públicos mediante a implantación de pantallas adecuadas. Os elementos de maquinaria ou servizos da edificación que se sitúen sobre a mesma, deberán ser tratados de maneira axeitada. – Todos os paramentos exteriores terán a consideración e tratamento como fachada principal. Art.8.3.–Condicións singulares de integración paisaxística e ambiental. No ámbito do plan parcial aplicaranse as seguintes condicións singulares tendentes a mellorar as condicións de integración paisaxística e ambiental: – A edificación deberá ter certa homexeneidade e composición harmónica en canto á volumetría xeral, as alturas e a organización de fachadas e cubertas, sen prexuízo das necesidades derivadas do seu carácter especial, polo que deberá redactarse un proxecto unitario que atenda a criterios de integración paisaxística e ambiental e executarse de xeito unitario para garantir a unidade así como a viabilidade. – Para o acabado das construcións evitaranse superficies metálicas susceptibles de xerar brillos. As cores a empregar seguirán a Guía de cor e materiais de Galicia, ou xustificarase no proxecto de maneira expresa o seu non emprego. A carta a empregar será a recollida na GAP Chairas e Fosas occidentais (tomo IX). – Os elementos e rótulos publicitarios en canto ao seu emprazamento, tamaño e forma integraranse na volumetría xeral do edificio compatibilizando a harmonía do conxunto co carácter de reclamo destes elementos. – Poderán dispoñerse na superficie de aparcamento elementos publicitarios fixos cunha altura máxima de 2 m formando parte do proxecto do conxunto, non establecendo límites para a súa implantación no interior das edificacións. – Permítense, xustificándoo no proxecto, a implantación de elementos singulares compatibles coa imaxe corporativa dos titulares das actividades. MAZÁ M1 – Co fin de asegurar a homoxeneidade e composición harmónica, a edificación da mazá M1 deberá recollerse nun único proxecto, debendo este definir, atendendo aos criterios de integración paisaxística e ambiental, a volumetría xeral da edificación así como as alturas e a organización de fachadas e cubertas, sen prexuízo das necesidades derivadas do seu carácter especial. – A execución do edificio deberá corresponderse coa totalidade do proxecto co fin de evitar fraccionamentos que desvirtúen o volume proxectado. – No aparcamento privado será necesaria a integración de zonas axardinadas con arbolado nunha superficie de polo menos dun 5%, que poderá resolverse na banda perimetral ou bandas interiores ou xardineiras de maneira que se poida dispoñer de suficiente sustrato para a súa plantación. – Deberase dispoñer de aparcabicis nas proximidades ao acceso á área comercial recomendándose a ubicación dunha parada de taxis nas proximidades do acceso principal. – Na mazá M1 implantaranse os usos terciarios (comerciais, hoteleiros e hosteleiros, administrativos,….) ademais na mazá situaranse os usos imprescindibles para o correcto funcionamento da superficie comercial, como son a zona de aparcamento (cuberto ou descuberto) e circulacións, a zona de carga e descarga, xestión de residuos,… MAZÁ M2 – Deberase realizar un tratamento ás medianeiras existentes no límite do sector de maneira que reduza o impacto visual das mesmas sobre o ámbito e o seu contorno. – Permítese o adosamento aos lindeiros no caso de que exista unha medianeira na parcela lindante. SECCIÓN SEGUNDA - ORDENANZA 2: ESPAZOS LIBRES Art.8.4.–Ámbito de aplicación.1. Esta ordenanza é de aplicación nas zonas sinaladas no plano de zonificación e usos pormenorizados O.03 como ZV/EL-1 e ZV/EL-2.2. Establécense dúas áreas de espazo libre denominadas ZV/EL-1 e ZV/EL-2, a ZV/EL-1 concebida coma espazo libre natural e a ZV/EL-2 coma un espazo libre público máis urbano, polo tanto o tratamento de ambas será sensiblemente diferente. O espazo libre ZV/EL-1 tratarase con especies autóctonas, mantendo o arbolado existente, buscando a máxima naturalidade posible co obxectivo de amortiguar a visibilidade dos volumes desde o solo rústico. Mentras que o ZV/EL-2 tratrarase coma un espazo público urbanizado que tamén serva de pantalla visual que amortigüe a visión desde a AC-552 coa plantación de especies arbóreas e arbustivas autóctonas, de diferentes portes, evitando as plantacións lineais e distribuindo aquelas especies de maior porte nas zonas que teñan un maior impacto visual. Art.8.5.–Condicións de uso.1. ZV/EL-1. a) Uso principal: dotacional de zonas verdes e espazos públicos coa tipoloxía de xardín, polo tanto, cumprirá coas condicións que se establecen no artigo 70 do RLSG para esta tipoloxía. b) Usos permitidos: non se admite ningún tipo de uso construtivo. c) Tratarase con especies autóctonas buscando a máxima naturalidade posible co obxectivo de amortiguar a visibilidade dos volumes industriais máis destacados. d) Manteranse os camiños existentes de acceso ás fincas exteriores ao ámbito sen alterar a súa cota e conectándoos cos viais públicos. e) Admitirase a variación das rasantes naturais do terreo nas zonas necesarias para a correcta execución da urbanización.2. ZV/EL-2. a) Uso principal: dotacional de zonas verdes e espazos públicos coa tipoloxía de espazo libre, polo tanto, cumprirá coas condicións que se establecen no art.70 do RLGS para esta tipoloxía. b) Usos permitidos: non se admite ningún tipo de uso construtivo, non considerándose como tal a implantación dalgún elemento publicitario relativo á área comercial que para a súa implantación deberá contar co correspondente título habilitante. c) Tratarase coma unha pantalla visual coa plantación de especies arbóreas e arbustivas autóctonas, de diferentes portes, evitando as plantacións lineais e distribuíndo aquelas especies de maior porte nas zonas que teñan un maior impacto visual. d) Admítese a implantación de instalacións e conducións de servizos urbanos e/ou elementos indicativos e publicitarios que non desvirtúen a funcionalidade deste espazo. e) As instalacións serán preferiblemente baixo rasante permitíndose sobre rasante aqueles elementos destinados ao seu acceso, garda e protección debendo tomar as necesarias medidas de mitigación do impacto paisaxístico. f) A zona comprendida entra a estrada e a liña límite de edificación, situada a 15 m da liña branca da estrada, estará ao disposto na Lei 8/2013, do 28 de xuño de estradas de Galicia e o seu regulamento, así como o resto de disposicións sectoriais. Art.8.6.–Condicións de volume e edificación.1. ZV/EL-1. Neste espazo libre non se poderá realizar ningún tipo de edificación, o seu tratamento limitarase á intervención necesaria para a conservación do arbolado existente e plantación buscando a máxima naturalidade posible.2. ZV/EL-2. Neste espazo libre non se poderá realizar ningún tipo de edificación a excepción do determinado no punto 2. d do artigo anterior e elementos publicitarios, o seu tratamento será a modo de espazo libre urbanizado, con pavimentos, mobiliario e plantación de especies vexetais. SECCIÓN TERCERA - ORDENANZA 3: VIARIO E APARCAMENTO Art.8.7.–Ámbito de aplicación. Esta ordenanza é de aplicación nas zonas sinaladas no plano de zonificación e usos pormenorizados O-03 como VIAL 1, VIAL 2 e VIAL 3. Art.8.8.–Condicións de uso.1. Uso principal. Dotacional de infraestruturas de sistema viario.2. Usos permitidos: a) Aparcamento. b) Infraestruturas de servizos como abastecemento de auga, saneamento, electricidade, etc. que preferiblemente se desenvolverán baixo rasante, salvo casos excepcionais xustificados. Art.8.9.–Outras condicións particulares.1. As vías deberán ter pavimentada a calzada e a zona peonil, a calzada deberá estar separada da zona peonil por elementos que delimiten claramente cada zona. A zona peonil estará separada, preferentemente por diferencia de nivel e se non é así, mediante elementos separadores que impidan que o tráfico rodado invada a zona peonil.2. Os pavimentos que se utilicen nas beirarrúas, calzadas e zona de aparcamento serán permeables, na medida do posible, co fin de permitir a filtración de auga ao terreo natural e evitar o sellado do terreo.3. As especies vexetais que se utilicen nas vías serán autóctonas e adaptadas ás condicións do contorno.4. Darase cumprimento ás condicións de accesibilidade e supresión de barreiras vixentes.5. Os viais e prazas de aparcamento deberán cumprir o disposto no RLSG. SECCIÓN CUARTA - ORDENANZA 4: SERVIZOS TÉCNICOS Art.8.10.–Ámbito de aplicación. Esta ordenanza é de aplicación nas zonas sinaladas no plano de zonificación e usos pormenorizados O-03 como ST-1. Art.8.11.–Condicións de uso. O uso principal e os permitidos en ambas zonas é o relativo á instalación de elementos necesarios para o funcionamento dos servizos urbanísticos do sector, tales como, bombeos, centros de transformación, cadros de mando para o alumeado e outros semellantes. Art.8.12.–Condicións de parcelación, posición, volume e edificación.1. Parcela mínima: non se establece superficie mínima, será a necesaria para implantación dos servizos que albergue.2. Cerramento de parcela: permítese o cerramento da parcela con elementos translúcidos trasdosados con elementos vexetais e cunha altura máxima de 2,00 metros.3. Recuamentos: os elementos de instalacións que se sitúan sobre rasante nesta parcela terán que gardar as distancias á vía pública e as outras parcelas edificables que se determinen na normativa sectorial de aplicación, as instalacións soterradas, non será preciso que garden recuamentos.4. Ocupación e edificabilidade máxima: non se permiten edificacións, non se entenden como tales os elementos prefabricados ou non, destinados á protección e garda dos elementos das instalacións, incluídas as casetas prefabricadas do centro de transformación.5. As instalacións a implantar nestas parcelas poderán ser soterradas ou en superficie, debendo ter en conta no caso de situación sobre rasante medidas de mitigación do impacto paisaxístico. Carballo, 6 de outubro de 2020. O alcalde Evencio Ferrero Rodríguez